Virallinen lehti nro C 219 , 30/07/1999 s. 0101



A4-0064/99 Euroopan parlamentin suositus neuvostolle Europolista: parlamentaarisen valvonnan vahvistaminen ja toimivaltuuksien laajentaminen Euroopan parlamentti, joka - ottaa huomioon työjärjestyksensä 94 artiklan, - ottaa huomioon Euroopan unionista tehdyn sopimuksen K.6 artiklan 3 kohdan, - ottaa huomioon Euroopan unionista tehdyn sopimuksen K.1 artiklan 9 kohdan, K.3 artiklan 2 kohdan ja K.6 artiklan 2 kohdan, - ottaa huomioon Amsterdamin sopimuksen K.1 artiklan, K.2 artiklan 1 kohdan b alakohdan ja 2 kohdan sekä K.13 ja K.14 artiklan, - ottaa huomioon neuvoston 26. heinäkuuta 1995 antaman säädöksen yleissopimuksen tekemisestä Euroopan unionista tehdyn sopimuksen K.3 artiklan perusteella Euroopan poliisiviraston perustamisesta (Europol-yleissopimus) ((EYVL C 316, 27.11.1995, s. 1.)), - ottaa huomioon Euroopan unionista tehdyn sopimuksen K.3 artiklan ja Europol-yleissopimuksen 41 artiklan 3 kohdan perusteella tehdyn Europolin, sen elinten jäsenten sekä Europolin apulaisjohtajien ja työntekijöiden erioikeuksia ja vapauksia koskevan pöytäkirjan ((EYVL C 221, 19.7.1997, s. 2.)), - ottaa huomioon 22. tammikuuta 1993 antamansa päätöslauselman Europolin perustamisesta ((EYVL C 42, 15.2.1993, s. 250.)), 19. toukokuuta 1995 antamansa päätöslauselman Europol-yleissopimuksesta ((EYVL C 151, 19.6.1995, s. 376.)), 14. maaliskuuta 1996 antamansa päätöslauselman Europolista ((EYVL C 96, 1.4.1996, s. 288.)) sekä 16. syyskuuta 1998 antamansa päätöslauselman Europolin huumeyksikön vuoden 1996 vuosikertomuksesta ((EYVL C 313, 12.10.1998, s. 62.)), - ottaa huomioon 10. maaliskuuta 1995 ((EYVL L 62, 20.3.1995, s. 1.)) sekä 16. joulukuuta 1996 ((EYVL L 342, 31.12.1996, s. 4.)) hyväksytyt Europolin huumeyksikköä koskevat yhteiset toiminnat, - ottaa huomioon Europolin vuoden 1999 työohjelman, - ottaa huomioon Europolin talousarvioesityksen vuodeksi 1999 (7369/1/98 Rev 1), - ottaa huomioon oikeus- ja sisäasiain ministerien neuvoston 3. ja 4. joulukuuta 1998 tekemät päätökset, - ottaa huomioon komission 14. heinäkuuta 1998 antaman tiedonannon «Kohti vapauteen, turvallisuuteen ja oikeuteen perustuvaa aluetta» (KOM(98)0459), - ottaa huomioon kansalaisvapauksien ja sisäasiain valiokunnan suositusehdotuksen (A4-0064/99), A. ottaa huomioon, että Euroopan poliisiviraston (Europol) perustaminen on välttämätön toimenpide järjestäytyneen rikollisuuden torjumiseksi Euroopan unionissa, B. ottaa huomioon, että poliisivaltuuksien käyttäminen demokraattisessa valtiojärjestelmässä on alistettava parlamentaariseen valvontaan ja siksi suorilla vaaleilla valitun parlamentin oikeusperustat on sisällytettävä lainsäädäntöön ja valtuuksia käyttävien henkilöiden on oltava vastuussa parlamentille siten, että poliisivaltuuksia harjoitetaan yhteisymmärryksessä poliisin palveleman väestön kanssa, C. ottaa huomioon, että Euroopan parlamentin harjoittama Europolin parlamentaarinen valvonta rajoittuu Europol-yleissopimuksen mukaisesti hallintoneuvoston antamaan vuosittaiseen erityiskertomukseen toteutetuista toimista ja kuulluksi tulemiseen Europol-yleissopimuksen mahdollisesta muuttamisesta, D. ottaa huomioon, että Euroopan parlamentille on lisäksi Euroopan unionista tehdyn sopimuksen K.6 artiklan mukaisesti annettava säännöllisesti tietoja ja parlamenttia on kuultava ja sen näkemykset tärkeistä aiheista on otettava asianmukaisesti huomioon, E. ottaa huomioon, että oikeus saada tietoa ja tulla kuulluksi mahdollistavat Euroopan parlamentille tietyn vaikutusvallan, mutta Europolin parlamentaarista valvontaa, joka koskee oikeusperustoja ja toimivaltaa käyttävien henkilöiden henkilökohtaista vastuuta, ei kuitenkaan voida taata, F. ottaa huomioon, että tietojen antamisen Euroopan parlamentille ei tarvitse rajoittua vain Europol-yleissopimuksen 34 artiklan mukaiseen vuosittaiseen erityiskertomukseen, sillä myös Euroopan unionista tehdyn sopimuksen K.6 artiklan ensimmäisessä kohdassa vaaditaan tietojen antamista säännöllisin väliajoin Euroopan parlamentille, G. ottaa huomioon, että nykyisessä järjestelmässä Europolin viralliset toimivaltuudet on tosin rajattu henkilötietojen käsittelyyn atk-pohjaisten tietojärjestelmien avulla, mutta Europol voi antaa henkilötiedot jäsenvaltioiden viranomaisten ja tulevaisuudessa kolmansien maiden viranomaisten käyttöön, mikä tarkoittaa kajoamista henkilötietoja koskeviin perusoikeuksiin, H. ottaa huomioon, että hallintoneuvosto, joka valvoo, että Europolin johtaja hoitaa tehtäväänsä asianmukaisesti, harjoittaa täten teknistä ja oikeudellista Europolin valvontaa, I. ottaa huomioon, että hallintoneuvostossa on yksi edustaja kustakin jäsenvaltiosta ja että kullakin hallintoneuvoston jäsenellä on yksi ääni, J. ottaa huomioon, että hallintoneuvoston jäsenten toimet muodostavat osan kansallista, demokraattista legitiimiysketjua ja ne ovat kulloinkin toimivaltaisen neuvoston jäsenen ohjauksen ja vastuun alaisia, K. ottaa huomioon, että hallintoneuvostosta vastuussa olevat neuvoston jäsenet ovat kansallisen parlamentaarisen valvonnan alaisia kunkin jäsenvaltion valtiosääntöjen asettamien vaatimusten mukaisesti, L. ottaa huomioon, että Europol-yleissopimuksen 30 artiklan 1 kohdassa määrätty kielto vastaanottaa ohjeita vapauttaa johtajan ja työntekijät hallitusten, viranomaisten, järjestöjen tai Europolin ulkopuolisten henkilöiden ohjeilta, M. ottaa huomioon, että tämä kielto vastaanottaa ohjeita ei koske hallintoneuvoston ja Europolin suhdetta eikä jäsenvaltioiden suhdetta nimittämiinsä hallintoneuvoston jäseniin, N. ottaa huomioon, että Europolin tietojärjestelmien oikeusperustat määrätään Europol-yleissopimuksen II, III ja IV osastossa ja Europol-yleissopimuksen 10 artiklan 1 kohdan mukaisissa täytäntöönpanosäännöissä, ja että näiden määräysten hyväksyminen oli jäsenvaltioiden parlamenttien valvonnan alaisuudessa samaan tapaan kuin kansainväliset sopimukset yleensä, O. ottaa huomioon, että jäsenvaltioiden parlamentit valvovat tietojärjestelmien ylläpitämistä yksityiskohtaisesti siten, että ne voivat vaikuttaa kansallisten valvontaelinten toimiin kansallisten lakiensa mukaisesti, P. ottaa huomioon, että vaikka Europolin tietojärjestelmät kuuluvat riippumattoman yhteisen valvontaviranomaisen valvonnan alaisuuteen, jäsenvaltioiden parlamentit voivat harjoittaa valvontaoikeuttaan yhteisen valvontaviranomaisen neuvostolle toimitettavan toimintakertomuksen tai hallintoneuvoston toimintakertomuksen välityksellä, Q. katsoo, että jäsenvaltioiden parlamenttien harjoittama parlamentaarinen valvonta on liian hankalaa ja tehotonta valtioiden välisiä mekanismeja silmällä pitäen, ja että tietojen toimittamista Euroopan parlamentille ei voida pitää riittävänä parlamentaarisena valvontana, R. ottaa huomioon, että Euroopan parlamentin parlamentaariset valvontamahdollisuudet vahvistuisivat huomattavasti, jos Europolin talousarvio sisällytettäisiin unionin talousarvioon, S. ottaa huomioon, että Europolin uudet toimivaltuudet, jotka perustuvat Amsterdamin sopimuksessa mahdollistettuun poliisitoiminnan avustavaan koordinointiin, eivät kuitenkaan periaatteessa poista parlamentaarisen valvonnan järjestelmän tai valvonnan tarvetta, T. ottaa huomioon, että tietojen käsittely, joka on erityisen valvonnan tarpeessa, ei muutu Amsterdamin sopimuksen myötä, U. on vakuuttunut siitä, että on harkittava Europolin kehittämistä operatiivisilla valtuuksilla varustetuksi Euroopan poliisivirastoksi vastauksena leviävälle rajat ylittävälle järjestäytyneelle rikollisuudelle, kunhan ensin tutkitaan erittäin tarkasti kaikki tarvittavat seikat, toissijaisuusperiaate huomioon ottaen, V. katsoo, että rajat ylittävien tutkimusten koordinoinnista vastaaminen olisi myös annettava Europolille osana sen toiminta-alaa ja sille olisi annettava oikeus antaa ohjeita kansallisille poliisiviranomaisille, mutta ei täytäntöönpanovaltuuksia, W. katsoo, että jäsenvaltioiden parlamenttien harjoittama valvonta ei kata riittävällä tavalla tällaisia operatiivisia toimivaltuuksia ja tehokkaampi parlamentaarinen valvonta kansainvälisellä tasolla ei ole mahdollista, X. on vakuuttunut siitä, että Euroopan poliisivirastoa, jonka toiminta kajoaa tosiasiassa kansalaisten suojeltuihin oikeusasemiin ja erityisesti Euroopan poliisivirastoa, jolla on oikeus antaa ohjeita kansallisille poliisiviranomaisille, ei voida järjestää valtioiden välisellä tasolla, vaan sen on perustuttuva yhteisön oikeuteen, jotta Euroopan parlamentin välitön parlamentaarinen valvontatoimivalta voidaan perustella, Y. on vakuuttunut siitä, että yhteisön oikeuteen perustuva Euroopan poliisivirasto on asetettava oikeusvaltion ja parlamentaarisen valvonnan tehokkuuden ja ohjeiden antamisen avoimuuden vuoksi komission jäsenen alaisuuteen, joka puolestaan on velvollinen vastaamaan toimistaan Euroopan parlamentille, Z. on vakuuttunut siitä, että tarkkaan rajattu ja tarkkaan määritelty kansallisesta suvereniteetista luopuminen yhteisön oikeuteen perustuvan Euroopan poliisiviraston tapauksessa on oikeutettu ja on erityisesti kansalaisten etujen mukaista ottaen huomioon ne hyvät mahdollisuudet, jotka se tarjoaa järjestäytyneen rikollisuuden torjumiseen, AA. on vakuuttunut siitä, että operatiivisin valtuuksin varustetun Euroopan poliisiviraston on sen rikosoikeudellisten tutkintatoimien vuoksi toimittava jonkinlaisen eurooppalaisen yleisen syyttäjänviraston alaisuudessa, joka päättää siitä, riittävätkö rajat ylittävien tutkintatoimien tulokset oikeudellisen kanteen nostamiseen; 1. Esittää neuvostolle seuraavat suositukset: ( Suositus 1) Pyytää, ettei neuvosto anna Europolille operationaalisia toimivaltuuksia ilman, että Euroopan parlamentti voi asettaa tämän elimen asianmukaiseen demokraattiseen valvontaan; ( Suositus 2) Pyytää neuvostoa sisällyttämään sopimukseen seuraavan hallitusten välisen konferenssin yhteydessä laajan Europolin parlamentaarisen ja oikeudellisen valvonnan eurooppalaisella tasolla; ( Suositus 3) Kehottaa neuvostoa jälleen kerran Europolin yhteydessä ottamaan huomioon Euroopan parlamentin oikeuden saada tietoja ja tulla kuulluksi Euroopan unionista tehdyn sopimuksen K.6 artiklan mukaisesti ja kuulemaan Euroopan parlamenttia seuraavista aiheista ja ottamaan tämän näkemykset aiheellisella tavalla huomioon: - päätös antaa Europolin tehtäväksi aloittaa terroritoiminnan käsittely ennen määräajan umpeutumista Europol-yleissopimuksen 2 artiklan 2 kohdan mukaisesti, - päätös antaa Europolille vastuu Europol-yleissopimuksen liitteessä lueteltujen rikollisuuden muotojen käsittelystä, - Europol-yleissopimuksen 10 artiklan 1 kohdan 3 alakohdan mukaisia tietoja koskevat täytäntöönpanomääräykset, - Europol-yleissopimuksen 10 artiklan 4 kohdan viimeisen virkkeen mukaiset säännöt, joita Europolin on noudatettava, - Europol-yleissopimuksen 18 artiklan 2 kohdan mukaiset yleiset säännöt Europolin suorittamasta henkilötietojen välittämisestä, - Europol-yleissopimuksen 24 artiklan 6 kohdan mukaiset yhteisen valvontaviranomaisen laatimat toimintakertomukset, - Europol-yleissopimuksen 28 artiklan 3 kohdan mukaiset määräykset Europolin tekemistä sopimuksista, - Europol-yleissopimuksen 29 artiklan 6 kohdan mukainen neuvoston päätös johtajan tai apulaisjohtajien erottamisesta, - Europol-yleissopimuksen 30 artiklan 3 kohdan mukaiset henkilöstösäännöt, - Europol-yleissopimuksen 31 artiklan 1 kohdan mukaiset salassapitosuojaa koskevat säännöt, - Europol-yleissopimuksen 35 artiklan 5 kohdan mukainen talousarviosuunnittelu, - Europol-yleissopimuksen 35 artiklan 9 kohdan mukainen varainhoitoasetus, - Europol-yleissopimuksen 36 artiklan 3 kohdan mukainen tarkastuskertomus, - Europol-yleissopimuksen 36 artiklan 5 kohdan mukainen vastuuvapaus, - Europol-yleissopimuksen 40 artiklan 1 kohdan mukaiset jäsenvaltioiden väliset tämän yleissopimuksen tulkintaa tai soveltamista koskevat erimielisyydet, - Europol-yleissopimuksen 41 artiklan mukaiset erioikeudet ja vapaudet, - Europol-yleissopimuksen 43 artiklan 1 kohdan mukainen yleissopimuksen muuttaminen, - Europol-yleissopimuksen 43 artiklan 3 kohdan mukainen päätös liitteessä lueteltujen rikollisuuden muotojen määritelmistä, - Europol-yleissopimuksen 28 artiklan 10 kohdan mukaiset hallintoneuvoston kertomukset, - Europol-yleissopimuksen 29 artiklan mukainen johtajan ja apulaisjohtajien nimittäminen; ( Suositus 4) Pahoittelee, että neuvosto ei kuullut Euroopan parlamenttia Euroopan unionista tehdyn sopimuksen K.6 artiklan mukaisesti Euroopan yhteisöjen virallisessa lehdessä C 26 30. tammikuuta 1999 julkaistujen säädösten ja päätösten hyväksymisestä, ei ottanut parlamentin näkemyksiä asianmukaisesti huomioon eikä antanut sille tietoja; ( Suositus 5) Pyytää neuvostoa saattamaan päätökseen Europolin talousarvion sisällyttämisen unionin talousarvioon sekä huolehtimaan tarvittavista talousarviota koskevista päätöksistä yhdessä Euroopan parlamentin kanssa ja komission asiasta antamien ehdotusten mukaisesti; pyytää neuvostoa siihen asti varmistamaan, että Europolin toimialaa laajennetaan ainoastaan, jos sille annetaan riittävästi rahoitusta; ( Suositus 6) Pyytää jäsenvaltioiden parlamentteja ottamaan johdonmukaisesti huomioon oikeutensa ja velvollisuutensa valvoa Europolista vastaavien neuvoston jäsenten ja Europolin hallintoneuvostoon nimitettyjen edustajien toimia valtiosääntöjensä asettamien määräysten mukaisesti ja läheisessä yhteistyössä Euroopan parlamentin kanssa; ( Suositus 7) Pyytää neuvostoa antamaan Euroopan parlamentille vuosittaisen erityiskertomuksen lisäksi säännöllisesti ja ainakin neljännesvuosittain tietoja Europolin toiminnasta; ( Suositus 8) Suosittelee, että jäsenvaltioiden parlamentit varmistavat, että ne saavat säännöllisesti kansallisten valvontaviranomaisten kertomukset Europol-yleissopimuksen 23 artiklan mukaisesti ja että ne keskustelevat niistä Euroopan parlamentin kanssa; ( Suositus 9) Pyytää neuvostoa valvomaan kansalaisten henkilötietojen suojelemisen nimissä, että kansalliseen tietosuojaan perustuvien tarkastuslaitosten verkostot kokoontuvat eurooppalaisella tasolla sellaisessa muodossa, ettei synny vaaraa arkaluontoisten tietojen vuotamisesta julkisuuteen; ( Suositus 10) Pyytää neuvostoa tutkimaan, voidaanko perustaa pienempi ja pysyvä eurooppalainen tietosuojan tarkastuslaitos (erona nykyiseen väliaikaiseen tarkastuslaitokseen); ( Suositus 11) Suosittelee, että jäsenvaltioiden parlamentit käsittelevät Europol-yleissopimuksen 28 artiklan 10 kohdan mukaiset hallintoneuvoston kertomukset ja kansallisten valvontaviranomaisten kertomukset tavoitteenaan selvittää, onko Europol-yleissopimuksen asiaankuuluvia määräyksiä tarpeen tarkistaa, ja että ne esittävät mahdolliset tarkistukset yhdessä Euroopan parlamentin kanssa; ( Suositus 12) Pyytää neuvostoa hyödyntämään viipymättä Amsterdamin sopimuksen tarjoamia mahdollisuuksia Europolin kehittämiseen ja kuulemaan Euroopan parlamenttia tähän liittyvistä säädöksistä; ( Suositus 13) Pyytää neuvostoa perustamaan välittömästi työryhmän, jonka tehtävä on voimassa olevan lain puitteissa tehdä käytännön ehdotuksia tutkintaviranomaisten kansainvälisen yhteistyön tiivistämiseksi ja siinä yhteydessä ottamaan erityisesti huomioon monikansallisten ryhmien kouluttamisen rajat ylittäviä tutkintatoimia varten; ( Suositus 14) Pyytää neuvostoa rajat ylittävän rikostentorjunnan tehostaminen huomioon ottaen tarkistamaan, voidaanko Europolille siirtää vastuu rajat ylittävän rikollisuuden torjunnan koordinoinnista sen toimivaltuuksien puitteissa, mukaan lukien tarvittavat valtuudet antaa ohjeita kansallisille poliisiviranomaisille, ja mitä oikeusperustoja tätä varten on luotava; ( Suositus 15) Pyytää, että luodaan itsenäinen elin, jolla on valtuudet tutkia sellaisia poliisia vastaan tehtyjä valituksia, jotka liittyvät Europolin henkilökuntansa toiminnasta tekemiin päätöksiin; ( Suositus 16) Pyytää neuvostoa siinä tapauksessa, että Europol kehittyy rajat ylittävällä operatiivisella toimivallalla varustetuksi poliisivirastoksi, käsittelemään Euroopan yleisen syyttäjänviraston tai jonkin muun oikeudellisen viranomaisen perustamista, joka johtaisi Europolin tutkintatoimia teknisesti; ( Suositus 17) Pyytää, että jos Europol kehittyy eurooppalaiseksi poliisivirastoksi, jolla on rajat ylittäviä operatiivisia toimivaltuuksia, Europolille luodaan perusta yhteisön oikeuteen ja että vastuu siitä annetaan komission jäsenelle; ( Suositus 18) Pyytää, että yhdelle komission jäsenistä annetaan vastuu Europolista ja hänet asetetaan Euroopan parlamentin parlamentaarisen valvonnan alaiseksi; ( Suositus 19) Pyytää neuvostoa esittämään Euroopan parlamentille kahden vuoden kuluessa Europolin tehtävien vastaanottamisen jälkeen kertomuksen Europolin yhteistyön edistämisestä Amsterdamin sopimuksella muutetun Euroopan unionista tehdyn sopimuksen 30 artiklan 2 kohdan mukaisesti ja mahdollisuuksista Europolin varustamiseen muilla operatiivisilla toimivaltuuksilla; 2. Kehottaa puhemiestään välittämään tämän suosituksen neuvostolle ja tiedoksi komissiolle sekä jäsenvaltioiden hallituksille ja parlamenteille.